EU har bevilliget 600 millioner kroner til at sætte gang i de danske virksomheder efter coronakrisen. På den baggrund deltog 123 små- og mellemstore virksomheder onsdag i et informationsmøde i Musikkens Hus i Aalborg om regeringens program for genstart ovenpå COVID-19-krisen. - Vi har ret store kunder som Arla og Coloplast og i den dur, og de er begyndt at stille krav til os om grøn omstilling, og hvad vi gør i forhold til FN's 17 verdensmål, sagde medejer og kommerciel direktør Casper Martens, CF-Matic til TV2/Nords reporter Julie Schou Nielsen på stedet. CF-Matic holder til i Thisted og laver blandt andet robotløsninger til medicinal- og fødevareindustrien. Udviklingsstøtte til flere områder Virksomhederne kan få økonomisk støtte til udvikling indenfor mange felter. - Hvad enten de skal digitalisere sig noget mere, eller de skal videre i den grønne omstilling, eller de skal ansætte en akademiker på nogle fordelagtige vilkår til at hjælpe dem med deres udviklingsindsats, siger administrerende direktør Lars Erik Jønsson, Erhvervshus Nordjylland. Kan trække på rådgivning Casper Martens fra CF-Matic mener, det vil gøre en stor forskel for hans virksomhed at kunne få del i genstarts-midlerne og var glad for at deltage i informationsmødet. - Jeg har blandt andet set noget om den grønne omstilling i forhold til, hvem vi kan trække på, blandt andet hos Dansk Industri og Erhvervshus Aalborg. Også med hensyn til den grønne omstilling er der noget, vi kan trække på der, så det har været indbringende at deltage, sagde Casper Martens.

Referat:
Virksomheder kan få støtte til blandt andet at udvikle kompetencer inden for grøn omstilling og digitalisering.